CMC วิ่งต่อ 3% ลุ้นกำไรปี 62 โตกระฉูด รับแผนเปิดตัว 10 โครงการใหม่ มูลค่า 1 หมื่นลบ.
CMC วิ่งต่อ 3% ลุ้นกำไรปี 62 โตกระฉูด รับแผนเปิดตัว 10 โครงการใหม่ มูลค่า 1 หมื่นลบ. โดย ณ เวลา 10.40 น. อยู่ที่ระดับ 1.84 บาท บวก 0.06 บาท หรือ 3.37% สูงสุดที่ระดับ 1.86 บาท ต่ำสุดที่ระดับ 1.78 บาท ด้วยมูลค่าการซื้อขาย 33.71 ล้านบาท
5 มี.ค. 2562

ผู้สื่อข่าวรายงานว่า ราคาหุ้น บริษัท เจ้าพระยามหานคร จำกัด (มหาชน) หรือ CMC ณ เวลา 10.40 น. อยู่ที่ระดับ 1.84 บาท บวก 0.06 บาท หรือ 3.37% สูงสุดที่ระดับ 1.86 บาท ต่ำสุดที่ระดับ 1.78 บาท ด้วยมูลค่าการซื้อขาย 33.71 ล้านบาท

โดยปัจจัยที่คาดว่าส่งผลให้ราคาหุ้นปรับตัวเพิ่มขึ้น เนื่องจากก่อนหน้านี้มีการรายงานข่าว นายแพทย์วิเชียร แพทยานันท์ ประธานเจ้าหน้าที่บริหาร CMC เปิดเผยว่า ในปี 2562 บริษัทตั้งเป้าหมายจะมีรายได้รวมอยู่ที่ 3,000 ล้านบาท เติบโต 50% จากปี 2561 โดยสัดส่วนรายได้จะมาจากธุรกิจอสังหาริมทรัพย์ 90% หรือประมาณ 2,700 ล้านบาท และรายได้จากธุรกิจให้บริการรับเหมาก่อสร้างประมาณ 10% หรือประมาณ 300 ล้านบาท
ขณะเดียวกันบริษัทตั้งเป้าหมายในปี 2562 จะมีอัตรากำไรสุทธิอยู่ที่ระดับไม่ต่ำกว่า 10% จากปี 2561 ที่ผ่านมามีอัตรากำไรสุทธิอยู่ที่ระดับประมาณ 5-6% โดยจะเน้นการบริหารจัดการต้นทุนและลดภาระหนี้สินจากการชำระคืนเงินกู้บางส่วนจากเงินที่ระดมทุน ทำให้ในปี 2562 บริษัทจะสามารถลดต้นทุนทางการเงินลงได้อย่างมีนัยสำคัญ โดยล่าสุดอัตราหนี้สินที่มีภาระดอกเบี้ยต่อทุน (IBD/E) ลดลงอยู่ที่ระดับ 0.9 เท่า
ทั้งนี้ ปัจจุบันบริษัทมียอดขายรอโอน (Backlog) ในมือ 1,050 ล้านบาท ซึ่งจะทยอยรับรู้รายได้ในปี 2562 จำนวน 550 ล้านบาท ส่วนที่เหลือจะทยอยรับรู้รายได้ในปีถัดไป รวมทั้งล่าสุดบริษัทยังมีสินค้าพร้อมโอน (สต๊อก) ในมือมูลค่ารวมกว่า 3,200 ล้านบาท จะรับรู้รายได้ทันทีหลังการขาย ซึ่งบริษัทเตรียมออกแคมเปญการตลาดเพื่อจูงใจและกระตุ้นการขายต่อเนื่องตลอดทั้งปี และเร่งเพิ่มช่องทางการจำหน่ายผ่านกลุ่มตัวแทนจำหน่ายมากขึ้น ซึ่งคาดว่าจะทำให้ยอดขายและรายได้ในปี 2562 สามารถเติบโตได้ตามเป้าหมายอย่างแน่นอน
สำหรับเป้าหมายยอดขาย (Presale) ในปี 2562 บริษัทตั้งไว้ 5,000 ล้านบาท โดยในปี 2562 บริษัทมีแผนเปิดตัวโครงการรวมประมาณ 9-10 โครงการ มูลค่าโครงการรวมประมาณ 9,000-10,000 ล้านบาท เป็นโครงการแนวราบ จำนวน 1 โครงการ และเป็นโครงการคอนโดมิเนียมประมาณ 8-9 โครงการ
โดยในช่วงครึ่งปีแรกของปี 2562 บริษัทมีแผนจะเปิดตัวโครงการใหม่ จำนวน 5 โครงการ มูลค่าโครงการรวม 4,000 ล้านบาท แบ่งเป็นโครงการแนวราบ จำนวน 1 โครงการ และโครงการคอนโดมิเนียม จำนวน 4 โครงการ ประกอบด้วย ทำเลรามคำแหง, ติวานนท์ และรัชดาฯ 36  และอีก 2 โครงการอยู่ระหว่างพิจารณาทำเล ซึ่งปัจจุบันมีที่ดินรองรับการพัฒนาแล้ว
ส่วนในช่วงครึ่งปีหลังของปี 2562 บริษัทอยู่ระหว่างพิจารณาการเปิดตัวโครงการใหม่ เบื้องต้นจะเปิดตัวโครงการคอนโดมิเนียม จำนวน 4-5 โครงการ มูลค่าโครงการรวม 5,000-6,000 ล้านบาท ซึ่งปัจจุบันมีที่ดินรองรับการพัฒนาแล้วทั้งหมด และขึ้นอยู่กับภาวะตลาดจะเอื้อต่อการเปิดตัวโครงการใหม่มากหรือน้อยเพียงใด